钦定古今图书集成/明伦汇编/官常典/第084卷 > 冯翊王润
## 钦定古今图书集成/明伦汇编/官常典/第084卷 > 冯翊王润

按《北齐书》本传：“冯翊王润，字子泽，神武第十四子也。
幼时，神武称曰：‘此吾家千里驹也’。天保初封，历位东
北道大行台右仆射、都督、定州刺史。润美姿仪，年十
四五，母郑妃与之同寝，有秽杂之声。及长，廉慎方雅，
习于吏职，至擿发隐伪，奸吏无所匿其情。开府王回
洛与六州大都督独孤枝侵窃官田，受纳贿赂，润按”
举其事，二人表言王出送台，使登魏文旧坛，南望叹
息，不测其意。武成使《元文》遥就州宣敕曰：“冯翊王少
小谨慎，在州不为非法，朕信之熟矣。登高远望，人之
常情。鼠辈欲横相间构，曲生眉目。”于是回洛决鞭二
百，独孤枝决杖一百。寻为尚书令，领太子少师，历司
徒、太尉、大司马、司州牧、太保、河南道行台、领录尚书，
别封《文成郡公》、太师、太宰。复为定州刺史。薨，赠假黄
钺、左丞相。子茂德嗣。